Period: Old Babylonian
Genre: Literary
Transliteration:
<SURFACE>
{m}{d}en-lil₂-mas-su inim dug₃ ad gi₄ sag₉ ka lal₃ inim gun₃-gun₃-ra u₃-na-a-dug₄
dumu diŋir-ra-ni-ir gub-ba ama a-a-ni ni₂ teŋ₃-ŋa₂-e-de₃
u₃-ne-de₃-tah
{d}alad {d}lamma diŋir kal-la-ŋu₁₀ uludin₂ alan zil₂-zil₂
me-te nam-dub-sar-ra
ur-saŋ šag₄-tam-e-ne a₂ aŋ₂-ŋa₂ ki-bi-še₃ gi₄
šag₄ lugal-la-na dug₃-dug₃-ge-ra u₃-ne-de₃-peš
{m}lugal-nesaŋ-e nu-eš₃ {d}en-lil₂-la₂ lu₂ zu₂ bir₉ lugal-a-na
dumu zu-zu um-mi-a nibru{ki}a ad-da-zu na-ab-be₂-a
ud i₃-tak₄-na-ŋu₁₀ ba-hu-hu-bu-uš-a
šag₄-ŋu₁₀ mu-da-šub šaŋar immen₂-ŋu₁₀ ba-tur
nam-zu ib₂-gu₇-en i-si-iš-zu ib₂-sig₉-ge-en
mah-zu ib₂-sur-re-en
bar-šeŋ₃-ŋe₂₆-e-zu ib₂-uš₂-en
lib bar ke-ŋu₁₀-ta šu ba-e-dag
ŋeštug₂ šag₄ tuku-tuku lib be₂-ŋar
en₃ tar-tar-re-de₃ zi ba-ir
ni₂ teŋ₃-teŋ₃-ŋe₂₆-de₃ šag₄-ŋu₁₀ mud₂ lugud ba-ab-si
<SURFACE>
ki nam tar-ra nu-ub-da-ŋen-na-aš
dug₄-ga {d}en-lil₂-le muš₃-me-zu igi he₂-bi₂-duh
<RULING>

Cuneiform:
<SURFACE>
𒁹𒀭𒂗𒆤𒈦𒋢𒅗𒄭𒀜𒄄𒊷𒅗𒋭𒅗𒁯𒁯𒊏𒅇𒈾𒀀𒅗
𒌉𒀭𒊏𒉌𒅕𒁺𒁀𒂼𒀀𒀀𒉌𒉎𒋼𒂷𒂊𒉈
𒅇𒉈𒉈𒈭
𒀭𒆘𒀭𒆗𒀭𒆗𒆷𒈬𒅊𒀩𒀩𒋳𒋳
𒈨𒋼𒉆𒁾𒊬𒊏
𒌨𒊕𒊮𒌓𒂊𒉈𒀉𒉘𒂷𒆠𒁉𒂠𒄄
𒊮𒈗𒆷𒈾𒄭𒄭𒄀𒊏𒅇𒉈𒉈𒄫
𒁹𒈗𒉠𒂊𒉡𒀊𒀭𒂗𒆤𒇲𒇽𒅗𒉈𒈗𒀀𒈾
𒌉𒍪𒍪𒌝𒈪𒀀𒂗𒆤𒆠𒀀𒀜𒁕𒍪𒈾𒀊𒁉𒀀
𒌓𒉌𒋺𒈾𒈬𒁀𒄷𒄷𒁍𒍑𒀀
𒊮𒈬𒈬𒁕𒊒𒅥𒅘𒈬𒁀𒌉
𒉆𒍪𒌈𒅥𒂗𒄿𒋛𒅖𒍪𒌈𒋛𒄀𒂗
𒈤𒍪𒌈𒋩𒊑𒂗
𒁇𒀀𒀭𒂷𒂊𒍪𒌈𒌀𒂗
𒈜𒁇𒆠𒈬𒋫𒋗𒁀𒂊𒁖
𒄑𒌆𒉿𒊮𒌇𒌇𒈜𒁉𒃻
𒇷𒋻𒋻𒊑𒉈𒍣𒁀𒅕
𒉎𒋼𒋼𒂷𒉈𒊮𒈬𒁁𒁁𒌓𒁀𒀊𒋛
<SURFACE>
𒆠𒉆𒋻𒊏𒉡𒌒𒁕𒁺𒈾𒀸
𒅗𒂵𒀭𒂗𒆤𒇷𒈹𒈨𒍪𒅆𒃶𒉈𒂃
<RULING>